LV Eiropas Savienības Oficiālais Vēstnesis C 72/26

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 72/13)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

PLATE DE FLORENVILLE

EK Nr.: BE-PGI-0005-01151 – 6.9.2013.

AĢIN ( X ) ACVN ( )

1. Nosaukums

Plate de Florenville

2. Dalībvalsts vai trešā valsts

Beļģija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Plate de Florenville ir senas franču šķirnes Rosa kartupeļi (Solanum tuberosum L.). Šai vēlīnajai līdz vidēji vēlīnajai kartupeļu šķirnei ir raksturīgs ilgs miera periods, un veģetācijas periods augsnē sasniedz vidēji 120 dienas.

Plate de Florenville bumbuļiem ir šādas šķirnei raksturīgās fizikālās īpašības:

— mizas krāsa– sārta,

— mīkstuma krāsa– dzeltena,

— forma– iegarena, pareiza, nedaudz saplacināta (vāles vai nieres formā),

— sausnas saturs– < 20 %,

— diametrs– 25 līdz 45 milimetri.

Plate de Florenville pieder pie kartupeļiem ar stingru mīkstumu. Šīs šķirnes kartupeļu kulinārās īpašības (saskaņā ar starptautiski atzītajiem kartupeļu šķirņu pārbaudes kritērijiem, ko piemēro, kad kartupeļu šķirnes ieraksta Beļģijas reģistrā) ir šādas:

— mīkstuma konsistence– ne vairāk kā 4 (skalā no 0 līdz 10: 0 = stingra; 3 = samērā stingra; 6 = samērā maiga; 9 = maiga),

— īpašības vārot– ne vairāk kā 3 (skalā no 0 līdz 10: 0 = kartupelis neizjūk; 3 = kartupelis viegli iešķeļas; 6 = kartupelis stipri iešķeļas; 9 = kartupelis izjūk),

— mitrums– vismaz 3, bet ne vairāk kā 6 (skalā no 0 līdz 10: 0 = mitrs; 3 = samērā mitrs; 6 = samērā sauss; 9 = sauss),

— samelnēšana pēc vārīšanas– maksimālais rādītājs 30 (rādītājs < 20 = labi (samelnē tikai nedaudz); 20 ≤ rādītājs < 30 = vidēji; 30 ≤ rādītājs < 35 = samērā stipri; 35 ≤ rādītājs < 45 = stipri; ≥ 45 = ļoti stipri).

Tādējādi, vadoties no starptautiski atzītās klasifikācijas, ko piemēro, kad kartupeļu šķirnes ieraksta Beļģijas reģistros, Plate de Florenville šķirnes kartupeļi ir klasificējami A grupā (A, AB, BA), proti, pie kartupeļiem, kas vislabāk piemēroti salātiem, tvaicēšanai vai pagatavošanai kā kartupeļi mundierī.

Runājot par organoleptiskajām īpašībām, Plate de Florenville kartupeļiem ir raksturīga izsmalcināta, maiga un izteikta garša; sakožot jūtama patīkami stingra konsistence. Šie kartupeļi nemaz nav miltaini, tāpēc pagatavojot tie liekas mitri.

Plate de Florenville var tirgot gan kā svaigus, gan kā uzglabāšanai paredzētus kartupeļus. Šo kartupeļu ilgais miera periods padara tos piemērotus ilgai uzglabāšanai bez raizēm par priekšlaicīgu, nejaušu asnošanu.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Izņemot kartupeļu stādu iegūšanu, viss ražošanas cikls (no bumbuļu stādīšanas līdz ražas uzglabāšanai) norit noteiktajā apgabalā.

3.6. Īpaši noteikumi griešanai, rīvēšanai, iepakošanai u. c.

Fasēšanas/iepakošanas darbības ir atļauts veikt visā Eiropas Savienības teritorijā.

3.7. Īpaši noteikumi marķēšanai

Uz etiķetes, ko piestiprina Plate de Florenville kartupeļu iesaiņojumam, papildus likumos noteiktajām norādēm iekļauj reģistrēto nosaukumu, ES AĢIN logotipu (tajā pašā redzamības laukā kā nosaukumu), norādi par sertifikācijas iestādi, kas ir atbildīga par attiecīgo ražotāju un ir no tā neatkarīga, kā arī partijas numuru un ražotāju, ja tas nav arī fasētājs/iepakotājs.

Ja kartupeļus piedāvā tiešā tirdzniecībā patērētājiem nefasētus, Plate de Florenville šķirnes kartupeļus skaidri iezīmē, izmantojot iepriekš minētās obligātās norādes.

Blakus nosaukumam Plate de Florenville var tikt iekļauta norāde “primeur” (agrie), ar noteikumu, ka kartupeļiem piemīt agro kartupeļu īpašības (novākti pirms pilnīgas nogatavošanās, miza viegli noberžama) un ka tos tirgo svaigus laikposmā līdz 15. septembrim.

Ja bumbuļu šķērsgriezums ir mazāks par 25 mm, uz etiķetes var tikt pievienota norāde “grenailles” (sīkie katupeļi).

Visu veidu marķēšana un identificēšana ir jāsaskaņo ar sertifikācijas iestādi, kas ir atbildīga par attiecīgo ražotāju un ir no tā neatkarīga.

4. Precīza ģeogrāfiskā apgabala definīcija

Plate de Florenville ražošanas apgabalā ietilpst šādu pašvaldību teritorijas:

— Chiny (kādreizējās Izel un Jamoigne pašvaldības pirms apvienošanās),

— Etalle (Buzenol, Chantemelle, Etalle, Sainte-Marie, Vance),

— Florenville (Chassepierre, Florenville, Fontenoille, Muno, Villers-devant-Orval),

— Meix-devant-Virton (Gérouville, Meix-devant-Virton, Robelmont, Sommethone, Villers-la-Loue),

— Saint-Léger (Châtillon, Saint-Léger),

— Tintigny (Bellefontaine, Saint-Vincent, Tintigny),

— Virton (Ethe, Virton).

Šajā apgabalā Plate de Florenville kartupeļus audzē vienīgi augsnēs, kuras ir īpaši piemērotas šai šķirnei, proti:

— smilts vai mālsmilts augsnēs ar ļoti lielu vai lielu dabīgo ūdenscaurlaidību vai

— mālsmilts augsnēs ar dabīgo ūdenscaurlaidību.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ģeogrāfiskais apgabals, kurā audzē Plate de Florenville kartupeļus, ir Beļģijas dienvidos esoša teritorija, ko sauc par Lorraine belge jeb Beļģijas Lotringu vai arī no – ģeoloģiskā un lauksaimnieciskā viedokļa – par juras reģionu. Tas ir vienīgais apgabals Beļģijā, kas ir izveidojies Mezozoja ērā. Plate de Florenville kartupeļu ražošanas apgabals atrodas vienā šā juras reģiona daļā, proti, Gomē (Gaume), kas ir vēsturiski ģeogrāfisks nosaukums.

Viena no galvenajām Gomes reģiona iezīmēm ir kvestu īpašais reljefs, kuram raksturīgi, ka ar augsni klātās nogāzes ir pavērstas pret sauli. Ardēnu kalni, kuri atrodas lielākā augstumā, aizsargā reģionu no ziemeļu aukstajiem vējiem un lietiem, tāpēc Gomes reģions ir vieta, kurā ziemeļos valdošais mērenais jūras klimats pāriet kontinentālajā klimatā. Šo atšķirību veido augstāku temperatūru amplitūda, lielāks vasarīgu dienu un saules gaismas stundu skaits, mazāks nokrišņu daudzums un mērenāki vēji.

Viens no labvēlīgajiem faktoriem ir augsnes apakškārtas (kaļķakmens) sastāvs, kas labi saglabā siltumu. Divi augsnes slāņi ap Florenvilu ir viegla mālsmilts un smilšmāla augsne, kurai raksturīga laba gaisa apmaiņa un ūdenscaurlaidība un kura ātri sasilst atšķirībā no apkārt esošajām mālainajām augsnēm, kas ir smagas un ar sliktu ūdenscaurlaidību. Laika gaitā ražotāji ir ievērojuši, ka Plate de Florenville kartupeļiem ir labāka kvalitāte, ja tos audzē šādās mālsmilts vai smilšmāla augsnēs. Tāpēc viņi ir atlasījuši zemes gabalus, kuros atrodama šāda augsne, un izvērsuši tajos Plate de Florenville kartupeļu audzēšanu. Tādējādi ir veidojušās īpašas un unikālas zināšanas par šīs šķirnes kartupeļu audzēšanu.

Šo kartupeļu labo slavu, visticamāk, ir veicinājis dzelzceļš. 1880. gadā tolaik Florenvilas pilsētas pašvaldībā tika uzbūvēta dzelzceļa stacija, kas atradās uz 165. līnijas, kura savienoja Virtonu (Virton) un Bertriksu (Bertrix). Lielākā mērogā šī līnija savienoja un joprojām savieno Arlonu (Arlon), Namīru (Namur) un Briseli (kas ir Beļģijas dzelzceļa sistēmas centrālais punkts). Apzīmētājs de Florenville cēlies no uzrakstiem, kuri bija redzami uz vagoniem, kas devās ceļā no Florenvilas stacijas, uz kuru pa tuvējiem ceļiem nogādāja apkārtnes kartupeļu produkciju. Tādējādi kartupeļi iemantoja tās stacijas nosaukumu, no kuras tos sūtīja.

5.2. Produkta specifika

Galvenās Plate de Florenville kartupeļu raksturīgās īpašības papildus krāsai un formai ir stingrā konsistence vārot un izsmalcinātā, maigā garša.

Kartupelis pat pēc ilgas vārīšanas nesadalās, neizjūk un saglabā savu formu. Pateicoties šai īpašībai, tas ir klasificēts A grupā (sk. 3.2. punktu). Tāpēc šīs šķirnes kartupeļi ir ļoti labi piemēroti izmantošanai salātos, kā arī tvaicēšanai vai pagatavošanai mundierī.

Tiem piemīt izteikta, izsmalcināta un ļoti maiga garša. Dažkārt jūtamas vieglas riekstu notis. Garšas intensitāte ir cieši saistīta ar bumbuļu mazo izmēru. Garšas molekulas mazos bumbuļos ir lielākā koncentrācijā salīdzinājumā ar lielāka izmēra bumbuļiem.

Šīs divas īpašības veidojušās sausnas zemā satura (< 20 %) ietekmē, kas ir raksturīga Plate de Florenville kartupeļu iezīme.

Nosaukums Plate de Florenville pastāv jau vismaz 100 gadus, kā to apliecina turpmāk uzskaitītie avoti.

— 1901. gadā juras reģiona Gomes lauksaimniecības monogrāfijā Plate ir definēta kā vietējā šķirne,

— 1909. gadā Luksemburgas provinces Lauksaimnieku biedrības izdevumā minēts, ka Plate šķirnes kartupeļus tirgo Florenvilā,

— 1930. gadā Beļģijas lauksaimniecības enciklopēdijā lasāms, ka Plate de Florenville kartupeļus “audzē Gomē” un tiem ir “liels pieprasījums Ljēžas tirgū”,

— 2006. gadā vārdkopa Plate de Florenville jeb corne de Florenville iekļauta Georges Lebouc izstrādātajā beļģicismu vārdnīcā Dictionnaire des belgicismes, bet 2010. gadā – Michel Francard sastādītajā analoģiskajā vārdnīcā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Kvalitāte

Gomes apgabala klimatiskie un augsnes apstākļi, kā arī 5.1. punktā minētie augšņu tipi ir īpaši labvēlīgi Plate de Florenville kartupeļu audzēšanai. Lai veicinātu labu augšanu, šiem kartupeļiem ir nepieciešamas augsnes ar labu ūdenscaurlaidību (tas novērš sakņu puvi), kuras ātri sasilst. Turklāt iepriekš aprakstītais klimats nodrošina labu apgādi ar ūdeni un mazina vēlo salnu risku, pret kuru kartupeļi ir ļoti jutīgi. Pietiekamā apgāde ar ūdeni nodrošina šīs šķirnes kartupeļiem zemu sausnas saturu, kas ir mazāks par 20 %. Sausākā klimatā kartupeļi būtu miltaināki, savukārt aukstākā un mitrākā klimatā tiem sliktāk veidotos bumbuļi. Bez tam, tā kā Plate de Florenville pieder pie lēnaudzīgām šķirnēm, šīs šķirnes kartupeļi jāstāda iespējami agri. Tāpēc liela priekšrocība ir šai šķirnei izmantoto augšņu spēja ātri sasilt. Tomēr jāatzīmē, ka augsnēs ar labu ūdenscaurlaidību Plate de Florenville ražas apjoms ir ievērojami mazāks par Rosa šķirnes nominālo ražu (kas atbilst 90 % no atsauces šķirnes Bintje ražas apjoma): atkarībā no meteoroloģiskiem apstākļiem ražas apjoms svārstās no 12 līdz 25 tonnām uz hektāru, kas ir maksimālais atļautais ražas apjoms, lai varētu pretendēt uz nosaukuma Plate de Florenville izmantošanu. Zemajiem ražas apjomiem ir noteicošā ietekme uz Plate de Florenville kartupeļu garšas īpašībām: jo mazāki bumbuļi, jo lielāka garšas molekulu koncentrācija tajos un jo garšīgāks kartupelis.

Augsnes un klimatisko apstākļu kombinācija apvienojumā ar ražotāju zinātību nodrošina šķirnei Rosa piemītošo īpašību pilnvērtīgu izpausmi.

Reputācija

Kartupeļu stādi ar nosaukumu Plates Beļģijas vēsturiskajos avotos minēti, sakot no 19. gs. vidus. 1860. gadā Edouard de Croeser de Berges izveidoja reģistru ar 128 Beļģijā sastopamām kartupeļu šķirnēm, tostarp Plate, kura aprakstīta kā labas kvalitātes, visai ražīga un slimību neskarta šķirne. Šī šķirne atrodama arī 1899. gadā izdotajā Beļģijas lauksaimniecības almanahā.

Plate de Florenville kartupeļi ir pazīstami gan vietējā, gan valsts mērogā, gan arī ārpus valsts robežām. To apliecina kopš 1994. gada Florenvilā organizētie kartupeļu svētki Fête de la Pomme de Terre, kurus rīko oktobra nedēļas nogalē. Šo pasākumu atspoguļo reģionāla prese (piemēram, izdevums L’Avenir du Luxembourg 2011., 2012. un 2013. gadā), kā arī ārpus valsts robežām iznākošie izdevumi (pieminēts franču laikrakstā L’Union-L’Ardennais 2013. gadā). Kartupeļi Plate de Florenville ir minēti valsts mēroga preses izdevumos (Le Soir, La Libre Belgique, kā arī flāmu valodā iznākošajā laikrakstā De Standaard) un arī starptautiski pazīstamajā presē (piemēram, Le Figaro (Francija)).

Šī šķirne pieminēta arī vairākos Gomes tūrisma ceļvežos:

— 2002. gadā publicētajā Tourisme en Beau Canton de Gaume, ko izdevusi Šinī, Florenvilas un Erbemonas tūrisma aģentūra,

— un 2009. gadā izdotajā dabas taku ceļvedī La Transgaumaise, kura autors ir André Pierlot.

Kulinārijā Plate de Florenville kartupeļus izmanto vairāku Luksemburgas provinces ēdienu receptēs, kuru pagatavošanā liela nozīme ir tieši šo kartupeļu stingrajam mīkstumam:

— touffaye jeb al touffaye, kas ir sautētas gaļas un tvaicētu kartupeļu ēdiens (Chantal Van Gelderen (1999)),

— roustiquettes gaumaises – Noël Anselot 1980. gadā piedāvātā cepto kartupeļu recepte,

— Floriflette – brālības Confrérie des Sossons d’Orvaulx iesniegta kartupeļu sacepuma recepte.

Šo kartupeļu kulinārās īpašības nodrošina tiem vietu vairāku restorānu ēdienkartē, kur tie tiek raksturoti kā izsmalcināts un reģionam tipisks ēdiens, piemēram,

— Gratinée de Florenville jeb Florenvilas kartupeļu sacepums, ko piedāvā Ferme des Sanglochons (Verlaine-Neufchâteau pilsētā Luksemburgas provincē), vai

— Moelleux de plates de Florenville au crabe, aux crevettes grises et au Royal Belgian caviar, beurre blanc d’huîtres à la ciboulette jeb Florenvilas kartupeļu biezenis ar krabjiem, brūnajām garnelēm un Beļģijas karalisko kaviāru, balto sviestu ar austeru gabaliņiem un lociņiem, ko piedāvā Briseles restorāns Comme Chez Soi.

Patērētāji ir iecienījuši Plate de Florenville kartupeļus, tie tiek uzskatīti par zema ražīguma, bet izcilas kvalitātes kartupeļiem. To apliecina šo kartupeļu cena. Vairāki 20. gs. pirmās puses avoti liecina, ka šīs šķirnes kartupeļi allaž ir bijuši dārgāki par citu šķirņu kartupeļiem. Arī tagad šo kartupeļu cena veikalā (1,99 EUR/kg) ir lielāka nekā citu stingras konsistences kartupeļu, piemēram, Charlotte šķirnes kartupeļu, cena (1,20 EUR/kg).

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://agriculture.wallonie.be/apps/spip_wolwin/IMG/pdf/Dossier-Plate-Florenville-IGP.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.